የዘንድሮውን ዓለም አቀፍ የሥነ ቅመማ (Chemistry)መታሰቢያ ዘመን መንስዔ በማድረግ፣ ተማሪዎች በውሃ ላይ 4 ሳይንሳዊ ምርመራዎችን እንዲያካሂዱ ይፈለጋል ። መርኀ-ግብሩ ፣ ፓሪስ ውስጥ በይፋ የሚታወጀው ኀሙስ ጥር 19 ቀን 2003 ዓ ም ነው። የዓለም አቀፉ ንፁህና ተግባራዊ የሥነ-ቅመማ ማኅበር ረዳት ዋና ሥራ አስኪያጅ ፋቢዬን ማየርስ እንዳሉት ፣ በዚሁ መርኀ-ግብር፣ 10,000 ት/ቤቶች ይሳተፋሉ የሚል ተስፋ አላቸው። ምርምሩ ከሚያተኩርባቸው መካከል፣ በውሃ ውስጥ የአሲድ መኖር-አለመኖር ፣ እንዲሁም ማጣራት ዋንኞቹ ናቸው። በቦርሳዎች የታሸጉ የመለስተኛ የሥነ ቅመማ መመራማሪያ መሣሪያዎች፤ ለአንዳንድ የታዳጊ አገሮች ት/ቤቶች ፣ በእርዳታ መልክ ይላካሉ። የተማሪዎቹ የምርምር ተግባር ከተጠናቀቀ በኋላም፣ ውጤቱ፣ በዓለም አቀፉ የሥነ-ቅመማ መታሰቢያ ዘመን ድረ-ገጽ ላይ ይገለጣል። ጤናይስጥልኝ እንደምን ሰነበታችሁ? በየዘርፉ የሚከናወን ሳይንሳዊ ምርምር፣ ብዙውን ጊዜ ያልተጠበቀም የተጠበቀም ጠቃሚ ውጤት ይመዘገብበታል።
